Landeværnet (milits)
Landeværnet (milits) var en milits af reservesoldater, som eksisterede 1801-1808.
Som følge af krigstruslen fra Storbritannien, blev Landeværnet oprettet i begyndelsen af 1801. Tidligere soldater fra hæren, som stod i reserven, og som endnu ikke var fyldt 45 år, skulle gøre tjeneste i den nye milits. I perioden 1801-1803 blev der oprettet ikke mindre end ti regimenter med tilsammen 61 bataljoner. Deres militære værdi var dog ikke høj, hvilket blev bevist i det såkaldte Træskoslag ved Køge den 29. august 1807. Briterne havde belejret København, og afdelinger fra Landeværnet forsøgte at komme byen til undsætning. De indkaldte bønderkarle, hvoraf mange mødte op i deres træsko, kunne ikke måle sig med den professionelle britiske hær og måtte flygte. Som følge af denne begivenhed blev Landeværnet nedlagt i 1808.